b'\n_START_ARTICLE_\nMendoza\n_START_PARAGRAPH_\nMendoza er som selvst\xc3\xa6ndig byadministration den attendest\xc3\xb8rste, og med det samlede byomr\xc3\xa5de, Gran Mendoza, den fjerdest\xc3\xb8rste by i Argentina, og den ligger i den autonome provins Mendoza._NEWLINE_Mendoza er den vigtigste vinby i landet, idet den leverer 70% af Argentinas samlede vinproduktion. Mendozas indt\xc3\xa6gter er fordelt p\xc3\xa5 ca. 1/3 fra vinavl, ca. 1/3 fra turisme og den sidste tredjedel industri, olie og naturgas, og anden virksomhed. Bortset fra microcentro (den lille bykerne) og nogle f\xc3\xa5, spredte, h\xc3\xb8je bygninger, best\xc3\xa5r byen af udpr\xc3\xa6get lav bebyggelse p\xc3\xa5 1 eller 2, i sj\xc3\xa6ldne tilf\xc3\xa6lde 3 etager, hvorfor den d\xc3\xa6kker et areal p\xc3\xa5 57\xc2\xa0km\xc2\xb2._NEWLINE_Byen ligger i (officielt) 746,5 meters h\xc3\xb8jde over havet ved fodbjergene vest for "la cordillera de los Andes" (Andesbjergene) og blev grundlagt af spanierne i 1560\'erne. Det officielle m\xc3\xa5lepunkt for h\xc3\xb8jden er en bronzeplade i det nord\xc3\xb8stlige hj\xc3\xb8rne af pladsen Plaza San Mart\xc3\xadn._NEWLINE_Byen er gentagne gange blevet \xc3\xb8delagt af jordsk\xc3\xa6lv, herunder totalt \xc3\xb8delagt af et jordsk\xc3\xa6lv med styrke 7,2 p\xc3\xa5 Richterskalaen den 20. marts 1861 omkring kl. 20:30 lokal tid. Byen er hver gang blevet genopbygget. Efter f\xc3\xb8rste \xc3\xb8del\xc3\xa6ggelse blev dens centrum flytte ca 1,2\xc2\xa0km mod sydvest, overd\xc3\xa6kkede ruinrester af den \xc3\xa6ldste by kan stadig ses. Efter den sidste katastrofe blev byplanen \xc3\xa6ndret radikalt til at v\xc3\xa6re opbygget omkring en central plads, Plaza Independencia, p\xc3\xa5 st\xc3\xb8rrelse med 4 cuadras (husblokke) omgivet i en afstand af 2 husblokke af fire pladser, Plaza San Mart\xc3\xadn mod nord\xc3\xb8st, Plaza Chile mod nordvest, Plaza Italia mod sydvest og Plaza Espa\xc3\xb1a mod syd\xc3\xb8st, hver p\xc3\xa5 st\xc3\xb8rrelse med 1 husblok._NEWLINE_Selve Mendoza (kaldet "cuidad" (by) eller "capital" (hovedstad, d.e. i provinsen Mendoza)) er vokset sammen med de omliggende byer Las Heras, Godoy Cruz, Guaymall\xc3\xa9n og n\xc3\xa6sten med de forvoksede landsbyer Luj\xc3\xa1n og Ma\xc3\xadpu, som alle er selvst\xc3\xa6ndige administrative omr\xc3\xa5der med byr\xc3\xa5d og borgmester. Tilsammen er Gran Mendoza indbyggertal beregnet til 801.086, heraf 111.908 i ciudad, 283.873 i Guaymall\xc3\xa9n, 210.041 i Las Heras, 195.264 i Godoy Cruz. Dertil kommer 180.676 i Maip\xc3\xba og 126.515 i Luj\xc3\xa1n de Cuyo; i alt 1.108.277 indbyggere \xe2\x80\x93 alle tal iflg. fremskrivning af folket\xc3\xa6llingen 2001. Befolkningen er st\xc3\xa6rkt pr\xc3\xa6get af en betydelig indvandring fra Italien pga. vinavlen._NEWLINE_I hele Gran Mendoza er der h\xc3\xb8je tr\xc3\xa6er langs gadernes fortov i begge sider, hovedparten er sic\xc3\xb3moro (Pl\xc3\xa1tano oriental, engelsk sycamore), som ligner ahorn, men har 5-fligede blade, desuden andre gode skyggegivende tr\xc3\xa6er, idet form\xc3\xa5let med tr\xc3\xa6erne er afk\xc3\xb8ling og skygge om sommeren, hvor temperaturen i perioder n\xc3\xa5r over +40\xc2\xa0\xc2\xb0C \xe2\x80\x93 det officielle antal er ca. 80.000 tr\xc3\xa6er langs gaderne i Gran Mendoza._NEWLINE_Et s\xc3\xa6rligt kendetegn ved Mendoza er, at alle disse tr\xc3\xa6er kunstvandes ved hj\xc3\xa6lp af et sindrigt system af acequias, som er gravede, stenforede vandingskanaler p\xc3\xa5 omkring en meters dybde og bredde. Dette kanalsystem daterer sig til f\xc3\xb8r spaniernes ankomst. Den f\xc3\xb8rste by blev grundlagt ved flodbredden \xe2\x80\x93 troede spanierne \xe2\x80\x93 men "floden" var en gravet kanal, den virkelige flod ligger sm\xc3\xa5 10\xc2\xa0km syd for den \xc3\xa6ldste by. Et s\xc3\xa6rligt vandingslaug \xc3\xa5bner og lukker daglig sluseporte ved hovedkanalerne, s\xc3\xa5 den enkelte acequia f\xc3\xa5r tilf\xc3\xb8rt en n\xc3\xb8je afm\xc3\xa5lt vandm\xc3\xa6ngde. I folkemunde kaldes en acequia for en Yanqui trap (amerikanerf\xc3\xa6lde), fordi ret mange turister uforvarende er faldet i dem i nattens mulm og m\xc3\xb8rke._NEWLINE_En s\xc3\xa6rlig ting ved vinavlen i hele provinsen Mendoza er, at den r\xc3\xb8de Malbec-drue trives s\xc3\xa6rdeles godt, til trods for at Mal bec betyder "d\xc3\xa5rlig mund" (forst\xc3\xa5et som "d\xc3\xa5rlig vindrue") og giver sur og ringe vin n\xc3\xa6sten alle andre steder p\xc3\xa5 kloden, mens den i Mendoza er ophav til en af verdens bedste r\xc3\xb8dvine, fordi kombinationen af jordens kemiske sammens\xc3\xa6tning, h\xc3\xb8jden over havet og klimaets t\xc3\xb8rhed er ideel for denne drue._NEWLINE_Beboerne betegnes p\xc3\xa5 spansk som (officielt) mendocino/mendocina eller (uformelt) menduco/menduca._NEWLINE_Lufthavnen som alle kalder El Plumerillo efter den landsby, der tidligere l\xc3\xa5 p\xc3\xa5 stedet og som havde navn efter en bjergknold i dens udkant, hedder officielt Aeropuerto Internacional F.J. Gabrielli, har den internationale IATA-forkortelse MDZ og den ligeledes internationale ICAO-kode SAME.'